Eduardo De Filippo

Eduardo De Filippo, o puro sulo Eduardo (Napule 24 'e maggio 1900 - Romma 31 'e ottovre 1984). Cummediografo, attore, registe e capocomico italiano.

 Biografía 
Nato a Napule 'o 24 'e maggio do 1900, figlio naturale 'e ll’attore Eduardo Scarpetta e 'e Luisa De Filippo, debuttaie into 1904 comme giappunesino dinte 'a rappresentazzione triatrale "La geisha", firmata da 'o pate.

Ô 1909 'e tre frate De Filippo: Titina, Eduardo e Peppino, se ritruvaieno nzieme ncoppo palcusceniche do Triatro Valle 'e Romma pe' na recita 'e "Nu ministro mmieze 'e guaie" do pate Eduardo Scarpetta.

'Ind'o 1911 Edoardo va in collegio, ma 'int'o periodo estivo continua a recita'. 'Ind'o 1912 recita 'int'a rivista "Babilonia" 'e Rambaldo (Rocco Galdieri), calzanno 'a divisa d'o "guardio".

'Ind'o 1913 recita cu Enrico Altieri, cunziderato 'o maggiore attore drammatico e pupulare napulitano doppo successo ottenuto cu Assunta Spina 'e Salvatore Di Giacomo. 'A cumpagnia dà drammi dâ tradizione popolare, opere d'o Tiatro d'Arte e, ogne viernarì, na farsa. Ppe'tramente 'int'e drammi a Eduardo veneno affidate parte chiù piccerelle, 'int'e farse interpreta ruole cchiù mpurtante. 'A fatica è tosta assaje: se prova ê dieci do mattino, fi ê dodici, poje se magna e a ll'una s'avvia a recità, tre spettacule complete ô juorno. Ncopp'o palcosceniche dell'Orfeo, Eduardo scopre pure 'o munno do triatro 'e varietà e de macchiette, e fa ammecizzia, 'ind'a nu cammerino 'e "quello sporco locale",ca a isso pare "bellu e sontuoso", cu Totò. Pure a chistu periodo 'o ggiovine Eduardo s'mpara l'artigianato da scena: passa d'â cumpagnia d'arte varia 'e Peppino Villani 'int'a cumpagnia Urcioli-De Crescenzo, quinni a chella 'e Aldo Bruno, e n' ata vota 'int'a cumpagnia Italiana 'e Giggino Cancrini, recitanno 'int'e triatri napulitane cchiù popolari: 'o San Ferdinando e 'o Trianon oltre all'Orfeo.

'Int'o 1914, trase stabbilmente 'int'a cumpagnia do fratastro Vincenzo. 'Int'o 1917 'e tre De Filippo s'augnano pa primma vota 'int'a cumpagnia ppe' recità ô Mercadante, ô Trianon e ô Fiorentini, 'a lloro cunvivenza artisteca dura poche mise, in giro ppe ll'Italia centro-meridiunale. 'Ind'o 1920 vene richiamato a ll' arme e presta servizio 'int'a caserma do II° Bersaglieri 'e Romma addò vene subbeto incaricato 'e organizzà recite cu 'e surdate (Titina 'e ddava na mano ppe 'e ruoli femminili); e scrive atti unici ppee bersaglieri-attori, ppe'tramente 'a sera pô lascià 'a caserma ppe recità ô Valle. A chistu periodo accummencia a accustà ô ruolo 'e attore chello 'e autore: scrive l'atto unico "Farmaci di turno" ca cu 'a cumpagnia 'e Vincenzo mette in scena 'int'o 1921. 'Ind'o 1922, fernuto 'o servizio militare, arrepiglia cu regolarità a recità 'ngopp'e palcosceniche sempe 'int'a cumpagnia 'e Scarpetta. Scrive "Ho fatto 'o guaio? Riparerò!", commedia a tre atti ca sarrà purtata in scena quatto anne aroppo ô Fiorentini 'e Napule cu 'o nuovo titulo "Uomo e galantuomo". 'Ind'o 1924 se mette cu 'a cumpagnia 'e rivista 'e Peppino Villani. 'Ind'o 1926, 'nzieme ô frato Peppino, firma 'o cuntratto comme attore brillante 'int'a cumpagnia 'e Giggino Carini cu atri attori 'e nomme, comme Camillo Pilotti e Arturo Falconi. 'Ind'o 1927 preferisce a turnà 'int'a cumpagnia 'e Vincenzo ca mette in scena "Ditegli sempre di sì",cummedia a duje atte. 'Ind'o stisso anno, fernuta 'a staggione triatrale, l'ammecizzia cu Michele Galdiero se cuncretizza 'ind'o spettaculo d'ô titolo provocatorio e scaramantico "La rivista... ca nun piacerà!" in scena 'o 27 luglio ô Fiorentini 'e Napule.

'Ind'o 1929, ô Fiorentini, Eduardo e Peppino hanno successe cu 'o spettaculo "Prova generale", tre modi 'e far ridere (la risata semplice; 'a risata maliziosa; 'a risata grottesca). 'Ind'o 1931, nzieme 'e frate Peppino e Titina, forma 'a cumpagnia do "Triatro Umoristico - 'e De Filippo -", ca durarrà 'nfino 'o 1944. Recitanno cu alterne successe pe diverze cità d'Italia,'o vero debutto da cumpagnia, ca comprenne oltre 'e tre frate, Pietro Carloni, Agostino Salvietti, Dolores Palumbo, Tina Pica, Giggino De Martino, Alfredo Crispo, Gennaro Pisano,succede quase â fine 'e ll'anno cu l'atto unico 'e Eduardo "Natale in casa Cupiello". 'Ind'o 1932 Eduardo e Peppino, soci 'ind'a ll'impresa triatrale, riesceno a passà â ll'avanspettacolo a nu vero triatro, firmanno nu cuntratto cu l'impresario do Sannazaro, Armando Ardovino.'O Sannazzaro, triatro elegante, frequentato d'â Napule bene, â ll'intellettuale e â ll'artiste, addummane 'a sede stabbile da cumpagnia 'nfino ô 1934.

A chesta staggiona risale 'o primmo incontro da cumpagnia cu Pirandello duranne na rappresentazzione 'e "Chi è cchiù felice 'e me".Aroppo 'a cumpagnia se recarrà in tournè ppe l'Italia: a Torino, in Liguria, a Bologna, a Romma e a Milano pigliannose finarmente nu successe nazziunale.'Ind'a staggiona 34/35 accummencia 'o ciclo pirandelliano: 'a cumpagnia presenta pe' lengua napulitana "Liolà" all'Odeon 'e Milano. 'Ind'o 1935 Eduardo scrive 'a commedia "Uno coi capelli bianchi" ca rappresentarrà 'int'o 1938 ô Quirino 'e Romma. 'Ind'o 1936 mette in scena "Il berretto a sonagli" ô Fiorentini 'e Napule.Pe'tramente Eduardo, cu 'a collaborazzione 'e ll'autore, trasforma 'a novella "L'abito nuovo" in commedia napulitana in tre atti, 'o spettaculo vene miso in scena 'int'o '37 ô Manzoni 'e Milano. 'Ind'a staggiona 38/39 Titina lassa 'a cumpagnia nzieme 'o marito Pietro Carloni.'Ind'o 1940 scrive pure 'a commedia in tre atti "Non ti pago". 'Ind'o 1942 cu 'a nova commedia in tre atti "Io,l'erede" 'a cumpagnia debutta ô Triatro 'a Pergola 'e Sciorenza.Stesso chillo anno va in scena a Torino "La fortuna cu l'effe maiuscola" commedia scritta nzieme a Armando Curcio.Pe'tramente 'o rapporto tra Eduardo e Peppino accummencia a se sgarrupà, ma 'sta crise fernesce e 'e duje frate firmeno nu nuovo contratto triennale, ca attribuesce a Eduardo 'a direzzione tecnico-artistica do "Triatro Umoristico" e a Peppino chella amministrativa.'Int'o mese 'e ottobre, cu l'affettuosa complicità 'e Renato Simoni, se riconcilieno pure Titina e Eduardo e 'a sora torna a ffà parta da cumpagnia. Ô 1944 'e De Filippo tuornano a Napule da addò mancaveno d'ô 1941.

'Ind'o 1945, scrive "Napoli milionaria" e se lassa definitivamente, pe' n' appiccico artisteco, cu Peppino; aroppo, stesso isso dà vita â cumpagnia 'e Eduardo, ca rappresenta 'int'o 1946 "Questi fantasmi" e, nu poco aroppo, cu nu grande succiesso, soprattutto pe ll'interpretazzione da grande Titina, "Filumena Marturano". 'Int'a staggiona '46/'47 accummencia a penzà a nu triatro cumpretamente do suojo e a ffà piani ppe' riaccunccià 'o San Ferdinando (distrutto aroppo 'a Guerra).Secutano ate grandi opere: "Le bugie con le gambe lunghe" (1947), "La grande magia" (1948), "Le voci di dentro" (1948), "La paura numero uno" (1951),ca vanno a ffà ancora cchiù gruosso nu repertorio sempe cchiu' straordinario.Pe'tramente Eduardo s'ha accattato 'o suolo addò sorge 'o triatro San Ferdinando e ha accuminciato 'e lavori 'e ricostruzzione e,pe' finanzià 'sta fatica, 'int'a staggiona 51/52 avvia a ffà cinema.'Ind'o 1953 rifiuta l'invito 'e Giorgio Strehler a interpretà don Marzio in "Bottega del caffè" 'e Goldoni, ma chiude 'o suojo esilio d'ô triatro rappresentanno 'o Gurfo 'e Napule 'e "Miseria e nobiltà" do patre Scarpetta ppe' celebrà 'o centenario da nascita 'e 'sta rappresentazzione.'Ind'o 1954 inaugura 'o suojo San Ferdinando cu "Palummella zompa e vola" 'e Antonio Petito.N'ata vota ô San Ferdinando, aroppo nu lungo periedo 'e malatia , Titina torna in scena cu "Monsignor Perelli" 'e Francesco Gabriele Starace pa riggia 'e Roberto Rossellini,ma sarrà ll'urdemo spettaculo do suojo. 'Ind'o 1955 scrive 'a commedia in tre atti "Bene mio e core mio". Ô 1956, pure si cuntinuava a diriggere 'a cumpagnia soja, ne organizza n'ata:"La Scarpettiana",ca dirigge isso stesso senza c'recità ppe' ffà rivivere 'ncopp'o palcosceniche do San Ferdinando 'o repertorio do pato, ne farranno parte Beniamino e Pupella Maggio, Salvatore Cafiero, Franco Sportelli, Carla Del Poggio, Franca May, Vera Nandi, Enzo Petito, Pietro De Vico e Ugo D'Alessio. Stesso chillo anno accummenciano 'e suoje messinscene pe' televisione.

'Ind'o '57 puorta a termine 'a commedia "De Pretore Vincenzo".Fatica assaje pure 'int'o cinema e s'ha da allicurdà 'a collaborazzione cu Fellini 'int'o film "Fortunella".'Ind'o 1958, vene rappresentata a Mosca, cu 'a riggìa 'e R. Simonov, "Filumena Marturano". 'Ind'ô 1959 accummencia 'a serie de soje reggie liriche cu "La pietra 'e paragone" 'e G. Rossini.Ô Quirino 'e Romma vene mmece rappresentata 'a nova commedia soja "Sabato, domenica e lunedì".'Ind'o 1962, è 'a vota de "Il sindaco del rione Sanità". 'Ind'o 1963 debutta "Tommaso d'Amalfi" cha cumpagnia 'e Domenico Modugno.Nell'atto unico "Dolore sotto chiave" receta, mmece, Franco Parenti.'Ind'o 1964, isso scrive "L’arte della commedia", ca vene paragonato a "L’impromptu" 'e Molière. Ô 1966 va in scena "Il cilindro". 'Int'o 1971 vene rappresentato "Ogni anno punto e a capo", spettaculo 'e varietà 'ngopp'a ll'anne Trenta, cu Franco Parenti, Ombretta Colli, Ivana Monti, Paolo Graziosi e Luisa Rossi.'Ind'o 1972 debutta "'Na santarella" 'e Eduardo Scarpetta cu Angelica Ippolito.A maggio partecipa â World Theatr Season 'e Londra e rappresenta cu 'a cumpagnia soja "Napoli milionaria". Riceve, a ll'Accademia dei Lincei, 'o "Premio Internazziunale Feltrinelli". Ô 1973 mette in scena "Gli esami non finiscono mai" e,ô stisso anno, all’Old Vic 'e Londra vene rappresentata "Sabato, domenica e lunedì", cu 'a riggia 'e Franco Zeffirelli e 'a 'nterpretazzione 'e Laurence Olivier.

miniatura|sinistra|200px|Eduardo cu Sandro Pertini
'Int'o 1974, pe tramente vene rappresentata "Gli esami non finiscono mai", Eduardo accummencia a sentere 'e sintome 'e nu collasso cardiaco e ce vene applicato nu pace-makér fra na rappresentazzione e n'ata. Doppo a na granne fatica pe' televisione, 'int'o 1977 inaugura 'o Festival dei due Mondi 'e Spoleto cu ll'opera lirica "Napoli milionaria",composta â Nino Rota. A ll'Università 'e Birmingham riceve 'a laurea honoris causa. Ô 1980 arape 'a Scola 'e drammaturgia 'e Sciorenza e riceve 'a laurea honoris causa â ll'Università 'e Romma. 'Ind'o 1981 accummenciano ô Triatro 'a Pergola 'e rappresentazzione da "Compagnia di Luca De Filippo".Â Sapienza 'e Romma accumminciano 'e corsi 'e drammaturgia e Eduardo riceve 'a cattedra. Vene nummenato senatore a vita. Ô 1982 fà na serie 'e recitál 'e successo in Italia e all'estero, 'o ca ricavato vene dato ê guagliune de carceri Filangieri 'e Napule e Fornelli 'e Bari.'Ind'o 1983 cura n'ata vota tre reggie:"Bene mio e core mio" ppea cumpagnia 'e Isa Danieli, "Tre cazune fortunate" e "Nu turco napoletano" ppea cumpagnia 'e Luca De Filippo. Traduce pe' napulitano antico "La tempesta" 'e Shakespeare. Ô 1984 partecipa ô film-TV "Cuore" 'e Giggino Comencini cu n'indimenticabbile 'nterpretazzione do maestro Corsetti. Riceve 'o premio Taormina-art "Una vita po triatro".

'O 31 'e ottobre 1984 more a Romma.

 Carriera 

 Dinte 'o tiatro 
 Farmacia di turno (1920)
 Uomo e galantuomo (1922)
 Requie a l'anema soja/I morti non fanno paura (1926)
 Ditegli sempre di sì (1927)
 Filosoficamente (1928)
 Sik-Sik, l'artefice magico (1929)
 Chi è cchiu' felice 'e me! (1929)
 Quei figuri di trent'anni fa (1929)
 Ogni anno punto e da capo (1931)
 È arrivato 'o trentuno (1931)
 Natale in casa Cupiello (1931)
 Gennareniello (1932)
 La voce del padrone/Il successo del giorno (1932)
 Quinto piano, ti saluto! (1934)
 Uno coi capelli bianchi (1935)
 L'abito nuovo (1936)
 Pericolosamente (1938)
 La parte di Amleto (1940)
 Non ti pago (1940)
 Io, l'erede (1942)
 Napoli milionaria! (1945)
 Occhiali neri (1945)
 Questi fantasmi! (1946)
 Filumena Marturano (1946)
 Le bugie con le gambe lunghe (1947)
 La grande magia (1948)
 Le voci di dentro (1948)
 La paura numero uno (1950)
 Amicizia (1952)
 Mia famiglia (1955)
 Bene mio e core mio (1955)
 De Pretore Vincenzo (1957)
 Sabato, domenica e lunedì (1959)
 Il sindaco del rione Sanità (1961)
 L'arte della commedia (1964)
 Dolore sotto chiave (1964)
 Il cilindro (1965)
 Il contratto (1967)
 Il monumento (1970)
 Gli esami non finiscono mai (1974)

 'E film suje comme attore 

 Il cappello a tre punte (1934)
 Quei due (1935)
 Le ragazze di piazza di Spagna (1952)
 L'oro di Napoli (1954)
 Fortunella (1958)
 Ferdinando I, re di Napoli (1959)
 Non ti pago ( )
 Tutti a casa (1960)
 Fantasmi a Roma (1960)
 Cuore (1984)

 'E film suje comme registe 

 In campagna è caduta una stella(1939)
 Ti conosco, mascherina! (1944)
 Napoli milionaria! (1950)
 Filumena Marturano (1951)
 I sette peccati capitali (1952)
 Marito e moglie (1952)
 Ragazze da marito (1952)
 Napoletani a Milano (1953)
 Questi fantasmi (1954)
 Fortunella (1958)
 Il sogno di una notte di mezza sbornia (1959)
 Oggi, domani, dopodomani(1965)
 Spara più forte, più forte... non capisco (1966)

 Dinta televisione 

 Teatro in diretta (1955-56)
 Sei telefilm da sei atti unici (1956)
 Teatro in diretta (1959)
 Il teatro di Eduardo. Primo ciclo (1962)
 Un teleromanzo (1963)
 Il teatro di Eduardo. Secondo ciclo (1964)
 Il ciclo scarpettiano (1975)
 Il teatro di Eduardo. Terzo ciclo (1975-1976)
 Il teatro di Eduardo. Quarto ciclo (1977-1981)
 Serata d'onore (1978)
 Lirica in TV (1959, 1977, 1984)

 Ati prugiette 

Categurìa:Reggiste taliane
Categurìa:Atture taliane
Categurìa:Drammaturghe taliane
Categurìa:Sceneggiature taliane
Categurìa:Comiche taliane
Categurìa:Scritture taliane
Categurìa:Senature a vita